钦定古今图书集成/明伦汇编/交谊典/第041卷 > 礼记 > 《寄赠于尚书书》前人
## 钦定古今图书集成/明伦汇编/交谊典/第041卷 > 礼记 > 《寄赠于尚书书》前人

朱挍书至，猥辱书问，并示孟处士碑篆。端由捧读弥
日，忭跃无次。夫“旌善人，采遗美，盖有位君子之所行。
岂伊薄劣，敢拟发挥，言轻赐重，益用惶骇。又于朱挍
书处，恭睹制作，约数十篇，高格侔山岳，迅势拟波涛，
迈气薄云霄，远思蹑鹓鸿。”当世翰墨，都无此手。脏腑
恍恍，至今悸动，斯可谓焕乎文章也。一昨奉辞伐罪，
统貔虎之师，沈谋伟略，洞入神鬼，以镇则有制，以战
则有威，巍巍赫赫，声振寰海，斯可谓盛乎武事也。文
武吉甫佐天子赞襄，使奸臣贼子无萌芽于祸乱者，
我《尚书》之谓矣。小人君子，咸知幸甚。某一凡夫也，栖
遁匡庐，垂二十年，读书不及于竖儒，把笔才过于常
谈。泯泯人世，邻乎强仕，斯亦不足畏也。然徒有愚妄
之意，爱大名，慕大节，悬芳竹帛，为千古荣，懃懃恳恳，
正为此耳。小子听阁下之事业，英姿豪韵，迥如古人，
私心欢喜，动作颠沛。况前旨稠叠，猥赐诱喻，令一至
岘首，追赏风景。小生何人，当此珍重。诚宜奔走，拜伏
旌麾间，识征南之仪观，揖当阳之谈话，凝襟滞想，从
玆泄露。属人夏多病，气力衰羸，火云始生，道路且远。
瞻仰尊重，魂爽飘然。若望溟海，未知济涉。如此诚激，
何缘上达？维有简牍，可寄肺肠。今故特差祇舍人吕
及自浔阳专往奉状，尘献铃阁。伏惟鉴察愚朴，不责
狂瞽，幸甚幸甚！候起居之礼，谨俟异日，此无多谈。

与世多龃龉，念终无以树立，遂发愤笃专于文学，学
不得其术，凡所辛苦而仅有之者，皆符于空言，而不
适于实用，又重以自废。是故学成而道益穷，年老而
智愈困。今又以罪黜于朝廷，远宰蛮县，愁忧无聊，瘴
疠侵加，喘喘焉无以冀朝夕。足下年少才俊，辞雅而
气锐，当朝廷求贤如不及之时，当道者又皆良有司，
操数寸之管，书盈尺之高可以钓爵位，循次而进，
亦不失万一于甲科。今乃乘不测之舟，入无人之地
以相从向文章为事，身勤而事左，辞重而请约，非计
之得也。虽使古之君子，积道藏德，遁其光而不曜，胶
其口而不传者，遇足下之情恳恳，犹将倒廪倾囷，罗
列而进也。若愈之愚不肖，又安敢有爱于左右哉？顾
足下之能，足以自奋。愈之所有，如前所陈，是以临事
愧耻而不敢答也。“钱财不足以贿左右之匮急，文章
不足以发足下之事业，稇载而往，垂橐而归，足下亮
之而已。”